«Пшэм хэт унэ»
Ар и фIэщыгъэу «Эльбрус» тхылъ тедзапIэм иджы дыдэ къыщыдэкIащ Къэбэрдей-Балъкъэр, Къэрэшей-Шэрджэс республикэхэм я цIыхубэ усакIуэ, КъБР-м литературэмкIэ и къэрал саугъэтым и лауреат Ацкъан Руслан и тхылъ купщIафIэр икIи гъэщIэгъуэныр.
Фигу къэдгъэкIыжынщи, тхылъ куэд нэхъапэIуэкIэ Ацкъан Руслан Москваи Налшыки къыщыдигъэкIащ. Ахэр «Пшэ хужьхэр» (1972), «Удз толъкъун» (1977), «Гъэрэ щIырэ» (1979), «ШэсыпIэ» (1983), «Си махуэуэ си хуарэ» (1987), «НатIэм къритха» (1997), «ЩхьэегъэзыпIэ» (2003), «Къэгъэзэжыгъуэ» (2009), «Сонетхэр» тхылъ телъыджэхэр, нэгъуэщIхэри. КъищынэмыщIауэ, Лермонтов Михаил адыгэ-хэм триухуа поэмибгъур Ацкъаным екIуу адыгэбзэм къригъэзэгъащ. Ахэр щэнейрэ дунейм къытехьащ, «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд и «Черкесика» серием хыхьэуи.
«Пшэм хэт унэ» тхылъым щызэхуэхьэсащ нэгъабэ илъэс 70 ирикъуа тхакIуэм и Iэдакъэ къыщIэкIа усэ нэхъыфIхэр, поэмэхэр, сонетхэр, новеллэхэр. Мы къыдэкIыгъуэм псом хуэмыдэу увыпIэ хэха щеубыд Ацкъаныр илъэс куэдкIэ зэлэжьа философие сонет 310-м.
Литературэм и сыт хуэдэ жанр хэлэжьыхьми, Руслан лъэпкъым и блэкIам, и нобэм дыхегъаплъэ, гъуджэм къищым хуэдэу, цIыхухэр дахагъэм, гуапагъэм, фIым дыкъыхуреджэ, мыхъумыщIагъэмрэ щIэпхъаджагъэмрэ IэщIыб тщIыну дыхуегъэуш. И усэхэми, новеллэхэми философие гупсысэ куу ящIэлъщ, гъащIэм и купщIэм и жэуапыр къыщилъыхъуэу. КIэщIу жыпIэмэ, усакIуэм фIыуэ къохъулIэ литературэм и къалэн нэхъыщхьэр игъэзэщIэныр.
Коронавирус уз зэрыцIалэм цIыхухэр унэм щыщIиубыда зэман мытыншым ирихьэлIэу Ацкъан Руслан и IэдакъэщIэкIхэр щызэхуэхьэса тхылъыщIэр дунейм къызэрытехьар гуапэщ. Шэч къытетхьэркъым уса-кIуэм и тхыгъэхэм дихьэххэм къыдэкIыгъуэр псы Iубыгъуэм хуэдэу псэхэлъхьэж зэрахуэхъунум икIи зэрахуэщхьэпэнум.
ТЕКIУЖЬ Заретэ.
